CELEX: C2006/294/18
Language: el
Date: 2006-12-02 00:00:00
Title: Υπόθεση C-100/05: Απόφαση του Δικαστηρίου (τρίτο τμήμα) της 5ης Οκτωβρίου 2006 (αίτηση του Gerechtshof te Amsterdam –Κάτω Χώρες– για την έκδοση προδικαστικής αποφάσεως) — ASM Lithography BV κατά Inspecteur van de Belastingdienst/Douane Zuid/kantoor Roermond (Τελωνειακός κώδικας — Καθορισμός της τελωνειακής οφειλής — Εισαγωγικοί δασμοί επί παραγώγων προϊόντων οι οποίοι καθορίζονται από τον ενδιαφερόμενο και επικυρώνονται από τις τελωνειακές αρχές δυνάμει του άρθρου 121 του τελωνειακού κώδικα — Δασμοί που μπορούν να υπολογιστούν σύμφωνα με το άρθρο 122, στοιχείο γ', του τελωνειακού κώδικα — Επιστροφή αχρεωστήτως καταβληθέντων δυνάμει του άρθρου 236 του τελωνειακού κώδικα)

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/11
            
         Απόφαση του Δικαστηρίου (τρίτο τμήμα) της 5ης Οκτωβρίου 2006 (αίτηση του Gerechtshof te Amsterdam –Κάτω Χώρες– για την έκδοση προδικαστικής αποφάσεως) — ASM Lithography BV κατά Inspecteur van de Belastingdienst/Douane Zuid/kantoor Roermond
   (Υπόθεση C-100/05) (1)
   
   (Τελωνειακός κώδικας - Καθορισμός της τελωνειακής οφειλής - Εισαγωγικοί δασμοί επί παραγώγων προϊόντων οι οποίοι καθορίζονται από τον ενδιαφερόμενο και επικυρώνονται από τις τελωνειακές αρχές δυνάμει του άρθρου 121 του τελωνειακού κώδικα - Δασμοί που μπορούν να υπολογιστούν σύμφωνα με το άρθρο 122, στοιχείο γ', του τελωνειακού κώδικα - Επιστροφή αχρεωστήτως καταβληθέντων δυνάμει του άρθρου 236 του τελωνειακού κώδικα)
   (2006/C 294/18)
   Γλώσσα διαδικασίας: η ολλανδική
   Αιτούν δικαστήριο
   Gerechtshof te Amsterdam
   Διάδικοι στην υπόθεση της κύριας δίκης
   ASM Lithography BV
   κατά
   Inspecteur van de Belastingdienst/Douane Zuid/kantoor Roermond
   Αντικείμενο της υποθέσεως
   Αίτηση για την έκδοση προδικαστικής αποφάσεως — Gerechtshof te Amsterdam — Ερμηνεία των άρθρων 121, παράγραφος 1, 122, στοιχείο γ', 214 και 236 του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302, σ. 1) — Παράγωγα προϊόντα που θεωρούνται ότι έχουν τεθεί σε ελεύθερη κυκλοφορία — Σχετική τελωνειακή οφειλή η οποία καθορίζεται βάσει των κανόνων δασμολογήσεως του άρθρου 122, στοιχείο γ', του κανονισμού 2913/92 — Έλλειψη προηγούμενης ρητής αιτήσεως του ενδιαφερομένου — Αποδοχή μεταγενέστερης αιτήσεως περί νέου υπολογισμού στο πλαίσιο του άρθρου 236 του κανονισμού 2913/92
   Διατακτικό της αποφάσεως
   
               1)
            
            
               Το άρθρο 122, στοιχείο γ', του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα πρέπει να ερμηνεύεται υπό την έννοια ότι, κατά τον καθορισμό του ύψους τελωνειακής οφειλής που προκύπτει από τη θέση παραγώγων προϊόντων σε ελεύθερη κυκλοφορία, οι εθνικές τελωνειακές αρχές δεν υποχρεούνται να εφαρμόζουν τους συναφείς με το καθεστώς μεταποιήσεως υπό τελωνειακό έλεγχο κανόνες δασμολογήσεως στην περίπτωση κατά την οποία τα εμπορεύματα εισαγωγής είχαν υπαχθεί στο καθεστώς αυτό, εκτός αν ο ενδιαφερόμενος έχει υποβάλει ρητή σχετική αίτηση.
            
         
               2)
            
            
               Το άρθρο 236 του κανονισμού 2913/92 πρέπει να ερμηνεύεται υπό την έννοια ότι οι εθνικές τελωνειακές αρχές οφείλουν να δεχθούν αίτηση περί επιστροφής εισαγωγικών δασμών εφόσον αποδεικνύεται ότι, εξαιτίας σφάλματος του ενδιαφερομένου και όχι από δική του επιλογή, το ποσό της τελωνειακής οφειλής έχει καθορισθεί βάσει του άρθρου 121 του κανονισμού αυτού και του έχει γνωστοποιηθεί, έστω και αν η εν λόγω αίτηση συνεπάγεται τον εκ μέρους των αρχών αυτών νέο υπολογισμό του ύψους της οφειλής βάσει του άρθρου 122, στοιχείο γ', του εν λόγω κανονισμού.
            
         
      (1)  ΕΕ C 106 της 30.4.2005.